ועדת הכלכלה, כנסת 17, פרוטוקול מספר 711, 2008-11-05 08:30

ישראל חסון: בוקר טוב, אני מתכבד לפתוח את הישיבה.

ישראל חסון: על סדר היום הצעת חוק התקשורת (המשך שידורי חדשות מקומיות בטלוויזיה)(תיקוני חקיקה)(הוראות שעה)(תיקון)(הארכת תוקף הוראות שעה), התשס"ט-2008, של חברי הכנסת גדעון סער, שלי יחימוביץ (פ/3648) – חידוש דיון ודיון לפי סעיף 124 לתקנון הכנסת.

ישראל חסון: אנו בהיעדרו של חבר הכנסת גדעון סער, מגיש החוק יחד עם שלי יחימוביץ', ביקשנו לשנות במידה מסוימת את הצעת החוק שהוסכמה בין חבר הכנסת סער לשר, והשארנו אופציה לשר התקשורת ושר האוצר להאריך את התוקף של עד לשנה וחצי, מעבר לחצי שנה שהוסכמה.

ישראל חסון: הבנו ששר האוצר מתנגד.

ישראל חסון: מאחר שהיתה הסכמה בינו לבין חבר הכנסת סער, וסוכם שהדיונים והחקיקה יתקיימו רק בהסכמות, אנו מקיימים את הישיבה כרגע, ואמורים לחזור להצעת החוק המקורית של חבר הכנסת סער, כפי שתוצג על ידו.

ישראל חסון: הייתי מעוניין לפני כן לשמוע מה האידיאולוגיה שעומדת מאחורי ההחלטה הזו של שר האוצר, שהרי ממילא הוא מקבל אותו דבר, אם היה מקבל את הצעת החוק הזו.

ישראל חסון: היה יכול לומר: אני לא מסכים להאריך, ובזה נגמר הדיון.

אורן משה: העברתי את בקשת הוועדה להתייחסות השר, וזו התשובה שקיבלתי, בלי נימוקים.

ישראל חסון: אנו צריכים להחליט אם אנו בעד חידוש הדיון.

ישראל חסון: אנו מצביעים.

גדעון סער: אני מצביע במקום כחלון.

ישראל חסון: טוב.

ישראל חסון: אז אנו בעד חידוש הדיון.

אתי בנדלר: יש למסור על כך הודעה ליושבת ראש כדי שהיא תודיע על כך למליאה, וכמובן, אחרי הדיון הזה, ככל שהוועדה תחליט על כך, אניח נוסח חדש לקריאה שנייה ולקריאה שלישית.

גדעון סער: האם צריך לקבל פטור מחובת הנחה?

אתי בנדלר: כן.

גדעון סער: אפשר לקבל את זה לפני שהנוסח מונח?

אתי בנדלר: אני מניחה שכן.

גדעון סער: יש ישיבת ועדת כנסת ב-09:30, אני רוצה לנצל את זה.

אתי בנדלר: זה אותו נוסח בלי סעיף 3.

גדעון סער: אדוני היושב ראש, השינוי הנדרש הוא השמטת סעיף 3 שהקנה אפשרות לשרים להאריך את התקופה הקצרה שבה אנו מאריכים את ההסדר הנוכחי לפיו משודרות החדשות המקומיות.

גדעון סער: אין לנו שביעות רצון מפרק הזמן של ההארכה.

גדעון סער: אנו לא חושבים שזה נכון.

גדעון סער: אמרתי את זה בשיחות שהיו לי עם שר האוצר.

גדעון סער: אני חושב שאין גוף שיכול לתכנן לחצי שנה, זה דבר שיש בו מן המופרכות, אך אם האלטרנטיבה היא שלא יהיו חדשות מקומיות, ברור מה אנו מעדיפים.

גדעון סער: כללי המשחק בשבועיים האחרונים לפעולת החקיקה של הכנסת כפי שסוכמו הם שעולים רק דברים בהסכמה, לכן אנו אפילו לא יכולים להעמיד את מבחן סבירות עמדת שר האוצר במבחן יחסי הכוחות במליאת הכנסת, כפי שלעתים אנו אוהבים לעשות.

גדעון סער: בנסיבות הדברים אני מציע להשמיט את סעיף 3 ואנו סבורים ומקווים שהכנסת הבאה והממשלה הבאה יביאו הסדר יותר רחב לתקופה משמעותית, שלא יחייב אותנו לחזור לוועדה הזו מעת לעת בקדנציה הבאה.

גדעון סער: אני לא מניח שאני אעשה את זה בקדנציה הבאה.

ישראל חסון: אולי בגלל זה הוא סירב...

גדעון סער: יש לי הנחה, מה עמד ביסוד העמדה, אבל אני חושב שלא צריך להיכנס לזה.

ישראל חסון: אנו ניגשים להקריא?

אתי בנדלר: בסעיפים 1 ו-2 אין שום שינוי, אין צורך לקרוא אותם מחדש, אלא רק בסעיף 3, ואין מה להקריא – סעיף שנמחק.

אתי בנדלר: כלומר כל מה שיש כרגע בהצעת החוק הם שני סעיפים שמאריכים את תוקף ההסדרים שמאפשרים שידור חדשות מקומיות לפי חוק התקשורת, לפי חוק רשות השידור.

דודי קופל: אנו גם סבורים שקיים קושי בהארכת המועד לחצי שנה בלבד.

גדעון סער: היתה לכם קדנציה שלמה להגיש הצעת חוק כפי שהתחייבתם פעם אחר פעם בוועדה הזו, ולא עשיתם זאת.

ישראל חסון: אנו מצביעים.

ישראל חסון: מי בעד?

ישראל חסון: כולנו.

ישראל חסון: מי מתנגדים?

ישראל חסון: סעיפים 1 ו-2 אושרו.

ישראל חסון: חבר הכנסת סער, שיהיה בהצלחה.

גדעון סער: תודה רבה על הסיוע.

אתי בנדלר: הצעת החוק תונח היום בנוסחה החדש מחדש.

אתי בנדלר: אדוני, אנא פנה בעניין הפטור מחובת הנחה.

גדעון סער: כן, תודה רבה.

ישראל חסון: תודה רבה, הישיבה נעולה.